Helsinki, 15.5.2007

Oikeusministeriö
PL 25
00023 VALTIONEUVOSTO
oikeusministerio@om.fi

Viite	Kirjeenne 30.3.2007, OM 18/41/2006

Asia 	Lausuntopyyntönne arviomuistiosta yhdistyslain muutostarpeesta

Vanhustyön keskusliiton jäseninä on noin 350 vanhustyössä toimivaa yhteisöä. Liiton jäsenyhteisöjen keskuudessa erityisesti verohallinnon tulkinta yleishyödyllisyydestä on aiheuttanut epätietoisuutta.

Arviomuistiossa esille otetut seikat ovat keskusliiton kannalta erittäin ajankohtaisia. On tärkeätä turvata jatkossakin kansalaistoiminnan harjoittaminen ilman oikeudellista erityisasiantuntemusta.

Yhdistyslain hallintoa koskevien säännösten uudistamista perustellaan tarpeella valita kullekin yhdistykselle parhaiten soveltuva hallintomalli. Huomiota kiinnitetään sekä hallituksen vastuun laajuuteen että toiminnanjohtajan asemaan.

Yhdistyskentällä on edelleen eriäviä käsityksiä siitä, tulisiko toiminnanjohtajan asema säädellä samantyyppiseksi kuin osakeyhtiölain mukainen toimitusjohtajan asema. Selvitystyössä on tarkkaan arvioitava, miten perusteltua yleensä on yhdistyslain muokkaaminen joiltakin osin osakeyhtiölain kaltaiseksi. On myös otettava huomioon, että toimitusjohtaja–vastuu saattaa vaikeuttaa rekrytointia näihin tehtäviin.

Tietoliikenneyhteyden ja muun teknisen apuvälineen käyttämistä vaihtoehtoisena osallistumisen keinona keskusliitto pitää hyvänä. Ainoana keinona tätä ei kuitenkaan tule käyttää, koska se voisi heikentää kansalaisten osallistumismahdollisuuksia.

Tilintarkastuksen asianmukaisuus tulee turvata myös pienten järjestöjen kannalta järkevällä ja luotettavalla tavalla. Ns. maallikkotilintarkastukselle/ hallinnontarkastukselle tulee valmistella säännökset. Keskusliitto pitää perusteltuna, että tällainen tarkastaja/ tarkastajat valitaan yhdistyksen kokouksessa.

Vanhustyön keskusliitto toteaa, että yhdistyslain uudistamista selvittävään työryhmään tulee kuulua myös järjestöjen edustaja yhdistysoikeuden asiantuntijoiden lisäksi. Valmistelun aikana järjestöjä tulee kuulla arviomuistiossa ehdotettuun tapaan.

Vanhustyön keskusliitto – 
Centralförbundet för de gamlas väl ry

Pirkko Karjalainen		Marjut Vuorela
toiminnanjohtaja		lakimies